**A’ ΑΡΣΑΚΕΙΟ-ΤΟΣΙΤΣΕΙΟ ΔΗΜΟΤΙΚΟ ΕΚΑΛΗΣ**

**ΕΚΔΗΛΩΣΕΙΣ-ΕΞΟΡΜΗΣΕΙΣ**

**Φ Ε Β Ρ Ο Υ Α Ρ Ι Ο Σ 2 0 1 5**

**1) Τρίτη, 3 Φεβρουαρίου 2015- Δ’, Ε’, ΣΤ’ τάξεις:**

**Θέατρο Τέχνης Κάρολος Κουν**

Την Τρίτη 3 Φεβρουαρίου 2015 Οι μαθητές των Δ’, Ε’ Στ’ τάξεων του Α’ Αρσακείου-Τοσιτσείου Δημοτικού Σχολείου Εκάλης θα παρακολουθήσουν θεατρική παράσταση. Το Θέατρο Τέχνης Κάρολος Κουν στη Φρυνίχου ανεβάζει φέτος «Το Φάντασμα του Κάντερβιλ» του Όσκαρ Ουάιλντ σε θεατρική διασκευή της Άνδρης Θεοδότου, μια νέα μουσικο-θεατρική διαδραστική παράσταση για παιδιά, με έντονα κωμικά στοιχεία και ζωντανή μουσική! Η θεατρική διασκευή βασίζεται στο γνωστό διήγημα του Όσκαρ Ουάιλντ, μια ιστορία που προκαλεί πάντα το ενδιαφέρον με το πρωτότυπο θέμα της και γοητεύει μικρούς και μεγάλους!

Η παράσταση, ενώ δημιουργεί συνεχώς σκηνές με κωμικές καταστάσεις, μας μιλάει στο βάθος για τη διαχείριση του φόβου και την αντιμετώπισή του. Μιλάει ακόμα για την ανθρώπινη ανάγκη για επικοινωνία, την ανάγκη να αισθανθούμε και να προσφέρουμε αγάπη και συμπάθεια. Μας δείχνει πόσο σημαντικό είναι να διεκδικούμε χώρο για τις δικές μας απόψεις και αξίες στη ζωή-αλλά και να σεβόμαστε τους άλλους, ακόμα και όταν έχουν διαφορετικές αντιλήψεις.

**2) Δευτέρα, 9 Φεβρουαρίου- Παρασκευή 13 Φεβρουαρίου 2015- Όλες οι τάξεις:**

**Εβδομάδα Ασφαλούς Πλοήγησης στο Διαδίκτυο**

Στο πλαίσιο της Παγκόσμιας Ημέρας Ασφαλούς Πλοήγησης στο Διαδίκτυο (11 Φεβρουαρίου) όλες οι τάξεις του Α΄ Αρσακείου-Τοσιτσείου Δημοτικού Σχολείου Εκάλης θα ενημερωθούν για την ασφάλεια στο διαδίκτυο και θα πραγματοποιήσουν ποικίλες δράσεις τόσο με τις καθηγήτριες Πληροφορικής όσο και με τις δασκάλες τους στις τάξεις.

**3) Τρίτη, 10 Φεβρουαρίου 2015- Α’ τάξη:**

**Εργαστήρι Μαιρηβή**

Την Τρίτη 10 Φεβρουαρίου 2015 οι μαθητές της Α’ τάξης του Α΄ Αρσακείου-Τοσιτσείου Δημοτικού Σχολείου Εκάλης θα επισκεφθούν το Εργαστήρι “Μαιρηβή”. Είναι ένας χώρος, αφιερωμένος σε εκπαιδευτικά και καλλιτεχνικά προγράμματα για ενήλικες και παιδιά με επίκεντρο την κούκλα.

Οι μαθητές θα έχουν τη δυνατότητα να γνωρίσουν από κοντά την τέχνη και τα μυστικά του κουκλοθέατρου.

Η επίσκεψη αυτή περιλαμβάνει:

-Ξενάγηση στους χώρους του εργαστηρίου

-Επαφή των παιδιών με υλικά, εργαλεία, στάδια και τρόπους κατασκευής διαφόρων

ειδών κούκλας

-Έκθεση κούκλας

-Κουκλοθεατρική παράσταση

**4) Τετάρτη 11 Φεβρουαρίου 2015- Β’ τάξη:**

**Ίδρυμα Μείζονος Ελληνισμού**

Την Τετάρτη 11 Φεβρουαρίου 2015 οι μαθητές της Β’ τάξης του Α’ Αρσακείου-Τοσιτσείου Δημοτικού Εκάλης θα επισκεφτούν την Έκθεση εξαφάνισης των ειδών που παρουσιάζει το Ίδρυμα σε συνεργασία με το Μουσείο Φυσικής Ιστορίας του Λονδίνου. Επίσης θα παρακολουθήσουν στη θόλο την τρισδιάστατη ταινία «Δαρβίνος: το μυστήριο της φύσης», η οποία υπόσχεται ένα περιπετειώδες ταξίδι ανακάλυψης της εξέλιξης της ζωής στον πλανήτη μας με μουσική υπόκρουση από τη Συμφωνική Ορχήστρα της Βουδαπέστης.

**5) Τετάρτη 11 Φεβρουαρίου 2015- Γ’ τάξη:**

**Κινηματογράφος «Δαναός»- Παρακολούθηση ταινίας**

Την Τετάρτη 11 Φεβρουαρίου 2015 οι μαθητές της Γ’ τάξης του Α’ Αρσακείου-Τοσιτσείου Δημοτικού Εκάλης θα παρακολουθήσουν τη συγκινητική ιστορία του μικρού Σεμπαστιάν και ενός σκύλου και τη φιλία που αναπτύχθηκε ανάμεσά τους. Θα μαγευτούν από την εικόνα και τη μουσική της ταινίας που αναφέρεται σε μία παλιότερη εποχή.

**6) Τετάρτη 18 Φεβρουαρίου 2015- Στ΄ τάξη:**

**Μουσείο Ηρακλειδών**

Την Τετάρτη 18 Φεβρουαρίου 2015 οι μαθητές της Στ’ τάξης του Α’ Αρσακείου – Τοσιτσείου Δημοτικού Σχολείου Εκάλης θα παρακολουθήσουν εκπαιδευτικό πρόγραμμα στο Μουσείο Ηρακλειδών ως εξής:

**Τμήμα Στ’1: Γρίφοι και αλγόριθμοι καθημερινών προβλημάτων»**

Οι μαθητές, μέσα από το παιχνίδι με αλληλεπιδραστικά εκθέματα θα κατανοήσουν την έννοια του αλγόριθμου. Ακόμα θα αναζητήσουν τρόπους με τους οποίους θα μετατρέψουν μια βιωματική κατάσταση σ’ ένα πρόβλημα του οποίου θα αναγνωρίσουν τα δεδομένα και τα ζητούμενα.

**Τμήμα Στ’2: Συμμετρίες και γεωμετρικά μοτίβα στη Φύση και την Τέχνη**

Στόχος του προγράμματος είναι οι μαθητές να προσεγγίσουν τα παιδιά της θεμελιώδη έννοια της συμμετρίας στις διάφορες εννοιολογικές και εκφραστικές διαστάσεις της, καθώς και να αντιληφθούν την αισθητική αξία της πλακόστρωσης (μοτίβου).

**7) Παρασκευή 20 Φεβρουαρίου 2015- Όλες οι τάξεις:**

Αποκριάτικα Δρώμενα

**8) Πέμπτη 26 Φεβρουαρίου 2015- Στ΄ τάξη:**

Ομιλία της κ. Παππά Χριστίνας με θέμα: «Αναπνευστικό σύστημα. Συνήθειες

που ωφελούν και συνήθειες που βλάπτουν τη λειτουργία του»

Υπεύθυνος ομιλίας: κ. Κώστας Χωριανόπουλος

**9) Παρασκευή 27 Φεβρουαρίου 2015- Δ΄ τάξη:**

**Επίσκεψη στην Ακρόπολη**

Την Παρασκευή 27 Φεβρουαρίου 2015 οι μαθητές της Δ’ τάξης του Α’ Αρσακείου – Τοσιτσείου Δημοτικού Σχολείου Εκάλης θα επισκεφτούν τον Ιερό Βράχο της Ακρόπολης.
Τα παιδιά θα γνωρίσουν τον Παρθενώνα, το Ερεχθείο, τα Προπύλαια, τον ναό της Αθηνάς Νίκης, θα ζήσουν από κοντά τους μύθους και τους θρύλους της Αθήνας και θα ανακαλύψουν το μεγαλείο της τέχνης του χρυσού αιώνα.